Kirky van Kirkwood ‘spring’ tot in Afrikaanse harteKirky van Kirkwood. (Foto: Juane Viljoen) Die opkomende sanger en liedjieskrywer Christine Swart, beter bekend as Kirky van Kirkwood, het Afrikaanse musiekliefhebbers laat regop sit met haar debuutenkelsnit, “Wie sê ŉ vrou kan nie boer nie?”. Sedertdien het sy ŉ tweede enkelsnit getiteld “Spring” uitgereik, en dié liedjie het as’t ware tot op radiospeellyste en treffersparades oor die hele land gespring. “Wie sê ŉ vrou kan nie boer nie?” en “Spring” is groot gunstelinge op onder meer RSG, Bok Radio en Groot FM. Albei snitte is saam met die musikant Loki Rothman geskryf. Die 28-jarige Kirky vertel aan Maroela Media sy het sowat twee jaar gelede na Rothman uitgereik vir raad oor die musiekbedryf. Vandaar het hulle ŉ samewerkingsverhouding gebou en het Rothman intussen haar “klankbord” in die bedryf geword. “Veral oor die skryfproses het ek baie by hom geleer. Ek het aanvanklik nooit gedink ek sou as ŉ professionele musikant my brood en botter wil verdien nie, maar nadat ek met hom gesels het, het ŉ paar deure oopgegaan,” vertel Kirky. “Nadat ‘Wie sê ŉ vrou kan nie boer nie?’ die lig gesien het, het dit soveel goeie terugvoer gekry. Mans en vroue is ewe mal oor die liedjie en mense hou daarvan om ná ŉ vertoning met my te kom gesels oor die betekenis en ontstaan van die liedjie.” Daarom het sy besluit om haar tweede enkelsnit, “Spring”, in September vanjaar uit te reik. Die liedjie is geïnspireer deur ŉ telefoniese gesprek wat sy met ŉ vriendin gehad het oor haar toekoms. Kirky van Kirkwood. (Foto: Juane Viljoen) “Daar was ŉ geleentheid vir haar vir ŉ nuwe werk en ons het oor al die voor- en nadele gesels en oor wat sy uiteindelik wil bereik in die lewe. Een van die boodskappe aan haar was dat sy sal moet spring. “Terwyl ons besig was om te gesels, het die woord ‘spring’ by my vasgehaak en ek het dadelik die koor van die liedjie vir myself in die huis begin sing. Ek het toe weer ons gesprek in my kop teruggespeel en ‘Spring’ begin skryf.” Kirky vertel sy het aanvanklik op Wellington in die Wes-Kaap onderwys studeer en moes as eerstejaarstudent haarself aan haar medestudente voorstel. Toe sy sê dat sy van Kirkwood in die Oos-Kaap afkomstig is, het die ander studente haar Kirky van Kirkwood begin noem, en dié bynaam het haar tot vandag bygebly. Sy spring self binnekort in die pad om saam met Esté en Lourens Rabé van The Bottomless Coffee Band te toer. “Ek is so opgewonde oor hierdie geleentheid. The Bottomless Coffee Band was nog altyd een van my gunstelinggroepe. Nadat ek hulle by die Baviaanspookfees ontmoet het, het ek hulle genader en gevra of ek ŉ paar voorvertonings vir hulle kan doen sodat ek die bedryf kan leer ken. Hulle het my behoorlik onder hulle vlerk geneem en ek sing nou gereeld saam met hulle.” Kirky van Kirkwood. (Foto: Juane Viljoen) Sy vertel sy was aanvanklik bang om die eerste tree in die musiekbedryf te gee, maar dat sy in ŉ stadium soveel liedjies geskryf het dat sy gevoel het sy wil dit met almal deel. “Ek dink as jou drome jou nie bang maak nie, droom jy nie groot genoeg nie. Moenie perke vir jou drome stel nie. Niemand ken jouself beter as jy nie, so glo in jouself en gaan doen daai dinge wat jy nog altyd wou. Hou op uitstel en verskonings maak. ‘Eendag’ is dalk te laat. Die tyd om te spring, is nou!” “Wie sê ŉ vrou kan nie boer nie?” en “Spring” is nou op alle groot digitale platforms beskikbaar. Kyk hier na die musiekvideo vir “Wie sê ŉ vrou kan nie boer nie?”: